### Beslutning

Udvalget anbefaler ikke lokalplanforslaget, idet de trafikale forhold vurderes problematisk generelt og særligt for de bløde trafikanter.

### Sagsfremstilling

## Resume og sagens baggrund

Teknik- og Miljøudvalget besluttede på mødet den 12. august 2021 at igangsætte lokalplanarbejde for en dagligvarebutik i [adresse], på hjørnet af [adresse] og [adresse]. Administrationen fremlægger Forslag til Lokalplan nr. 586 og sagen lægger op til kommunalbestyrelsens beslutning om at fremlægge planforslaget i offentlig høring.

## Indstillinger

Direktøren indstiller, at

1. Forslag til Lokalplan nr. 586 for en dagligvarebutik i [adresse] godkendes til offentlig fremlæggelse i 4 uger, jf. bilag 1
2. Vurderingen om, at der ikke skal gennemføres miljøvurdering offentliggøres med en klagefrist på 4 uger, jf. bilag 2
3. Administrationen bemyndiges til at foretage evt. redaktionelle rettelser til planforslagene inden offentlig fremlæggelse.

## Behandling

Teknik- og Miljøudvalget, Økonomiudvalget, Kommunalbestyrelsen.

## Sagsfremstilling

*Baggrund*Projektudvikler Salling Group ønsker mulighed for at opføre en dagligvarebutik på op til 1.200 m2 på en del af ejendommen matr. nr. 8 l, Løve by, [adresse], på [adresse] 10, Øjvind Nørgaard. Projektområdet udgør ca. 4.585 m2 og ligger i den nordligste del af Løve, umiddelbart inden for landsbyafgrænsningen med anvendelse til blandet bolig og erhverv. Butikken tager afsæt i Nettos butikskoncept. Ejendommen ligger i landzone og forbliver i landzone.

Formålet med lokalplanen er:

1. at fastlægge anvendelsen af området til detailhandelsformål og muliggøre opførelsen af én dagligvarebutik
2. at fastlægge principper for områdets disponering hvad angår placering og udformning af bebyggelse, parkeringsarealer og beplantning.
3. at sikre, at vejadgang til lokalplanområdet sker fra [adresse] samt at sikre sikker adgang til området for de bløde trafikanter.

*Trafikanalyse, jf. bilag 3*Ansøger har foranlediget udarbejdet en analyse for en trafikal vurdering af de konsekvenser, butikken vil medføre for fremtidig trafikafvikling og trafiksikkerhed, herunder i krydset [adresse] og [adresse]. Af trafikanalysen fremgår det, at trafikken fremtidigt vil øges i krydset, men at der er tale om eksisterende trafik syd for Høng, hvilket ikke vil medføre et trafikspring for området som helhed til gener eller problemer for naboer.

Administrationen har ikke bemærkninger til analysens konklusioner angående det kommunale vejnet. Administrationen bemærker, at man er bekendt med, at tilkørslen til [adresse] i fremtiden vil blive mere belastet, end det er tilfældet aktuelt, men at Vejdirektoratet ikke har haft indvirkende bemærkninger hertil.

[adresse] anbefaler, at det undersøges, om den dobbeltrettede sti fra Høng til Løve på østsiden af [adresse] kan forlænges i rabatten frem til [adresse], og om der kan laves et krydsningspunkt i forbindelse med den eksisterende midterhelle ved udkørslen fra [adresse] til [adresse]. Administrationen bemærker, at stien ligger uden for lokalplanens område og derfor ikke kan reguleres af denne. Anbefalingen vil desuden forudsætte Vejdirektoratets tilladelse og involvering, da stien ligger inden for statsvejens vejbyggelinje.

*Bebyggelse*Lokalplanen udlægger et byggefelt til den primære bebyggelse.

Bebyggelsens facade skal fremstå i teglsten i enten blank mur, pudset eller vandskuret murværk, så det indpasses i det omkringliggende bebyggede miljø. Udvalgte steder skal facaden brydes med f.eks. glasfacadepartier, nicher, standerskifte, beplantning med rådhusvin, efeu eller lignende, for at skabe variation i facadeudtrykket.

For at understøtte designet af de gængse dagligvarebutikskoncepter kan indgangspartier og mindre facadepartier fremstå i glas, træ eller metalplader eller en blanding af de nævnte materialer.

Bebyggelsens tagflade skal udformes som enten fladt tag eller saddeltag. Tagflader skal beklædes med enten tagpap, beton- eller teglsten eller som beplantede tage tilplantet med græs, sedum eller anden vegetation, som understøtter butikkens samlede udtryk og medvirker til klimatilpasning.

*Et grønt udtryk*Lokalplanområdet afgrænses af beplantning tilpasset de omgivelser, som området orienterer sig i mod. Det betyder, at der mod vejareal anlægges lav hæk- eller buskbeplantning for at sikre gode oversigtsforhold og reducere blændingsgener. Mod naboareal skal beplantningen have en højere, afskærmende karakter, og mod øst prioriteres en grøn overgang til det åbne land med buskbeplantning og solitære træer. Parkeringsarealer gives et grønt udtryk.

*Miljøscreening*Administrationen har gennemført en screening efter lov om miljøvurdering af planer og programmer og af konkrete projekter (VVM), jf. bilag 2 der er vedlagt som bilag til lokalplanforslaget. På baggrund af denne screening vurderer administrationen, at lokalplanforslaget ikke vil få væsentlig indvirkning på miljøet, og der således ikke skal udarbejdes miljørapport.

*Administrationen anbefaler*Administrationen anbefaler, at forslag til lokalplan godkendes til offentlig høring i 4 uger, i overensstemmelse med planlovens bestemmelser.

## Økonomiske konsekvenser

Ingen.